Diari Oficial de la Generalitat Valenciana


Sumari del DOGV 3269, del 22-06-1998 (1998/4184)

RESOLUCIÓ de 20 de maig de 1998, del rectorat de la Universitat de València, per la qual es convoquen proves selectives d'accés al grup B, ajudant de biblioteca, torn lliure, sector d'administració especial, d'aquesta Universitat.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3269

Data del DOGV
:   22-06-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/4184


Data del document
:   20-05-1998

Organisme emissor
:   Universitat de València

Tipus de document
:   Anunci

RESOLUCIÓ de 20 de maig de 1998, del rectorat de la Universitat de València, per la qual es convoquen proves selectives d'accés al grup B, ajudant de biblioteca, torn lliure, sector d'administració especial, d'aquesta Universitat. [1998/4184]
  
Aquest Rectorat, fent ús de les competències que li atribueix l'article18, relacionat amb el 3.2, de la Llei de reforma universitària, i d'acord amb el que estableix l'article 199 dels Estatuts de la Universitat de València, acorda convocar proves selectives per a l'ingrés al grup B, ajudant de biblioteca, sector d'administració especial, torn lliure, de la Universitat de València, de conformitat amb les següents
  
Bases
  
1. Normes generals
  
1.1 Aquesta convocatòria té per objecte la selecció de personal per cobrir 5 vacants del grup B, sector d'administració especial, pel torn lliure, mitjançant el sistema d'oposició.
  
1.2 D'acord amb el que estableix l'article 49 de la Llei de reforma universitària, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa especifica universitària recollida als Estatuts de la Universitat, i per les normes que estableix aquesta convocatòria.
  
1.3 El procés selectiu constituït per oposició i l'integren les proves, valoracions, puntuacions i matèries que figuren al Annex I í II d'aquesta convocatòria.
  
1.4 L'adjudicació de les places als aspirants que superen aquest procés selectiu s'efectuarà d'acord amb la puntuació obtinguda per aquestos en l'oposició.
  
2. Condicions generals dels aspirants
  
2.1 Per ser admès a aquestes proves, els aspirants han de complir els requisits següents:
  
a) Tenir la nacionalitat espanyola o, d'acord amb el que estableix la Llei 17/1993, de 23 de desembre (BOE de 24 de desembre de 1993), sobre accés a determinats sectors de la funció pública dels nacionals dels altres estats membres de la Unió Europea, tenir la nacionalitat d'un país membre o ser ciutadà de qualsevol dels estats als quals, en virtut de tractats internacionals establerts per la Unió Europea i ratificats per Espanya, siga aplicable la lliure circulació de treballadors, en els termes en què aquesta és definida al tractat constitutiu de la Unió Europea.
  
b) Haver fet divuit anys.
  
c) Posseir el títol de diplomat universitari o equivalent, o estar en condicions d'obtenir-lo abans que acabe el termini de presentació de sol·licituds.
  
d) Posseir la capacitat física i psíquica necessària per acomplir les funcions de les vacants ofertes.
  
e) No estar inhabilitat penalment per a l'exercici de funcions públiques.
  
f) No haver estat separat, mitjançant expedient disciplinari, d'alguna Administració o ocupació públiques.
  
2.2 Les condicions a què es refereix l'apartat anterior per ser admès a les proves s'han de complir en el moment de finalització del termini de presentació d'instàncies i se n'ha de gaudir durant tot el procés selectiu fins al moment de la presa de possessió fins al moment de la presa de possessió.
  
3. Sol·licituds
  
3.1 Qui desitge prendre part en aquestes proves selectives ho haurà de fer constar en la instància que li facilitarà gratuïtament el Servei de Recursos Humans (PAS) d'aquesta Universitat, al carrer de l'Antiga Senda de Senent, núm. 11-1r pis, València.
  
3.2 Les sol·licituds es dirigiran al Magfc. i Excm. Sr. Rector de la Universitat de València. El termini de presentació serà de vint dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana (DOGV). Es presentaran a les oficines del Banc Mapfre que s'indiquen en l'annex III d'aquesta convocatòria. Així mateix, també es podran presentar en la forma que estableix l'article 38.4 de la llei 30/1992, de 26 de novembre, de Règim jurídic de les administracions públiques i del procediment administratiu comú.
  
3.3 Els drets d'examen seran de 3.000 ptes., que s'ingressaran en el compte corrent Drets d'Examen. Universitat de València núm. 0154-1571-21-6128195449 o mitjançant transferència a aquest compte.
  
En el primer cas haurà de figurar en la sol·licitud el segell de l'esmentada entitat bancària; en el cas de haver realitzat el pagament per transferència, caldrà adjuntar a la sol·licitud la còpia del resguard corresponent.
  
No presentar l'acreditació del pagament determinarà l'exclusió de l'aspirant.
  
En cas d'utilitzar la forma de presentació que estableix l'article 38.4 de la llei 30/1992, de 26 de novembre, de Règim jurídic de les administracions públiques i del procediment administratiu comú, l'aspirant haurà d'acompanyar a la sol·licitud una còpia del resguard acreditatiu de la transferència.
  
3.4 Els aspirants amb minusvalues podran sol·licitar les mesures d'adaptació necessàries per a realitzar les proves en el imprès de sol·licitud (apartats 25, 26 i 27). En ambdues casos hauran de presentar juntament a la sol·licitud la certificació del grau de discapacitació efectuada per l'òrgan competent.
  
3.5 Si la convocatòria preveu la realització de proves d'idiomes, l'aspirant ha de fer constar la seua opció als apartats 30 i 31 de l'imprès de sol·licitud. Si no ho fa així, s'entendrà que renuncia a efectuar aquestes proves, sempre que siguen voluntàries i de mèrits.
  
3.6 Caldrà adjuntar a la sol·licitud una fotocòpia del DNI.
  
3.7 Els errors materials i de fet que s'hi observen es corregiran en qualsevol moment, d'ofici o a instància de l'interessat.
  
4. Admissió d'aspirants
  
4.1 Una vegada expirat el termini de presentació d'instàncies, prèvia verificació del compliment de tots els requisits de participació assenyalats en aquesta convocatòria així com del pagament dels drets d'examen, el rector dictarà una resolució que es publicarà al Diari Oficial de la Generalitat Valenciana (DOGV) i que contindrà la llista provisional d'admesos i exclosos de les proves.
  
4.2 En el termini de deu dies hàbils, comptats des de l'endemà de la publicació de la llista provisional d'admesos i exclosos, els aspirants exclosos podran corregir el defecte que haja motivat la seua exclusió o presentar les al·legacions que consideren oportunes, tot això d'acord amb l'article 71 de la Llei 30/1992 de 26 de novembre.
  
4.3 Una vegada transcorregut el termini de deu dies, esmenats els defectes i vistes les al·legacions que corresponguen, es dictarà una resolució, que contindrà la llista definitiva d'admesos i exclosos, la data, el lloc i l'hora de realització i començament del primer exercici que en tot cas haurà de tenir lloc a partir del 1 de setembre de 1998. Aquesta resolució es publicarà en el DOGV.
  
4.4 Seran causes d'exclusió, a més de les que s'indiquen en altres apartats d'aquestes bases:
  
- no signar la sol·licitud.
  
- no adjuntar la fotocòpia del DNI.
  
4.5 Serà causa d'exclusió de l'exercici de mèrits:
  
- no indicar l'idioma elegit per a realitzar l'exercici.
  
5. Desenvolupament de les proves selectives
  
5.1 Els exercicis tindran lloc a les dependències de la Universitat de València. El primer exercici es realitzarà al lloc, data i hora que indique la resolució del Rectorat d'aquesta Universitat en què s'aprove la llista definitiva d'admesos i exclosos de les proves.
  
5.2 L'ordre d'actuació dels opositors, si escau, s'establirà per sorteig efectuat per la Universitat de València.
  
5.3 Els aspirants es convocaran per a cada exercici en crida única, i en seran exclosos els qui no hi compareguen, excepte en els casos de força major, degudament justificats i lliurement considerats pel tribunal.
  
5.4 En cada exercici els aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a l'interessat de l'imprès de sol·licitud d'admissió a les proves.
  
No acomplir aquest requisit determinarà l'exclusió de les proves.
  
Les còpies o fotocòpies compulsades d'aquests documents no seran vàlides en cap cas.
  
Els membres del tribunal i el personal col·laborador d'aquest no permetran l'accés a les sales on es realitzen els exercicis a aquelles persones que no acomplesquen els requisits indicats ni a aquelles que hi compareguen després que haja acabat la crida dels aspirants convocats.
  
5.5 Al finalitzar cadascuna de les proves, l'anunci de la celebració de la següent el farà públic el Tribunal al local en què s'haja celebrat aquesta prova, així com en la Gerència d'aquesta Universitat amb una antelació mínima de 48 hores.
  
5.6 Si el tribunal prenguera coneixement en qualsevol moment del procés selectiu que alguna de les persones aspirants no acomplira tots els requisits exigits per la present convocatòria, després d'una audiència a l'interessat, l'exclourà i li comunicarà la inexactitud o les falsedats formulades en la sol·licitud d'admissió a les proves selectives.
  
6. Publicitat de les llistes
  
6.1 Després de la realització de cadascuna de les proves, el tribunal anunciarà públicament als locals on s'hagen realitzat i a la Gerència d'aquesta Universitat i en la pagina WEB del Servei de Recursos Humans (PAS) que te la següent direcció http://www.uv.es/~pas la llista d'aspirants que les hagen aprovat.
  
6.2 Una vegada finalitzats totes les proves que integren la oposició el tribunal farà pública en la Gerència de la Universitat i en els locals on s'hagen realitzat les proves i en la pagina WEB del Servei de Recursos Humans (PAS) que te la següent direcció http://www.uv.es/~pas, la llista corresponent als aspirants aprovats, serà definitiva i contindrà només el mateix nombre d'aspirants que de vacants convocades.
  
6.3 Una vegada finalitzat el procés de selecció, es publicarà al DOGV per resolució del rector la llista definitiva d'aprovats.
  
7. Coneixements de valencià
  
7.1 Els qui aproven els exercicis selectius hauran d'acreditar el seu coneixement de valencià amb certificats, diplomes o títols expedits o homologats pel Servei de Normalització Lingüística d'aquesta Universitat.
  
7.2 Els qui no acomplesquen el requisit anterior es comprometran a realitzar els oportuns cursos de formació i perfeccionament que s'organitzen a aquest efecte per adquirir en el termini de un any o en el temps que permeta la programació del Servei de Normalització Lingüística el nivell mitjà de coneixement de la llengua.
  
8. Presentació de documents
  
8.1 En el termini de vint dies hàbils, comptadors de l'endemà de la publicació al DOGV de les llistes d'aprovats, els aspirants proposats hauran de presentar al Servei de Recursos Humans (PAS) d'aquesta Universitat els documents que segueixen:
  
a) Certificat de naixement expedit pel registre civil corresponent, o fotocòpia del DNI.
  
b) Fotocòpia compulsada del títol acadèmic exigible d'acord amb aquesta convocatòria.
  
c) Declaració de no haver estat separat mitjançant expedient disciplinari d'alguna Administració o ocupació pública, com també de no estar inhabilitat penalment per a l'exercici de les funcions públiques.
  
d) Certificat mèdic acreditatiu de posseir les capacitats física i psíquica necessàries per a l'exercici de les funcions dels llocs de treball oferts. A aquest efecte, els reconeixements s'efectuaran a través dels serveis mèdics concertats per la Universitat de València.
  
e) Els aspirants amb alguna discapacitat hauran d'aportar un certificat de l'òrgan competent de la comunitat autònoma sobre la capacitat per dur a terme les tasques que corresponen als llocs de treball d'aquesta convocatòria.
  
8.2 Els aspirants que, tenint la condició de funcionaris de carrera o personal laboral fix d'aquesta Universitat, hagen pres part en aquestes proves, quedaran exempts de justificar documentalment les condicions generals que ja haguessen acreditat per a nomenaments anteriors, tot i que n'hauran d'acreditar la resta.
  
8.3 Si no es presenta la documentació dins el termini indicat (excepte en els casos de força major) o hi ha falsedat de documents, això comportarà la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer l'aspirant.
  
9. Nomenament de funcionari/ària
  
Una vegada transcorregut el termini de presentació de la documentació el rector dictarà una resolució que es publicarà al DOGV i que inclourà la llista d'aprovats per ordre de puntuació, els quals seran nomenats funcionaris-funcionàries de carrera.
  
10. Tribunal
  
10.1 El tribunal qualificador d'aquestes proves és el que figura en l'annex IV d'aquesta convocatòria. El nom de les persones que l'integren es farà públic en la mateixa resolució en què es publique la llista definitiva d'admesos i exclosos.
  
10.2 El tribunal podrà nomenar col·laboradors, especialistes i ajudants, que estaran sempre sota la seua direcció i control directes.
  
10.3 Els membres del tribunal, així com els col·laboradors, especialistes i ajudants s'abstindran de participar en les activitats del tribunal quan estiguen en alguna de les circumstàncies previstes en els articles 28 i 29 de la llei 30/ 1992, de 26 de novembre, de Règim jurídic de les administracions públiques i del procediment administratiu comú, o en el cas que hagueren preparat opositors de proves selectives per al mateix cos i escala durant els cinc anys anteriors a la publicació d'aquesta convocatòria.
  
El president podrà sol·licitar als membres del tribunal una declaració expressa de no estar en les circumstàncies previstes en els articles citats.
  
10.4 Per convocatòria del president es constituirà el tribunal amb l'assistència almenys de la majoria reglamentària dels seus membres, titulars o suplents. En aquesta sessió el tribunal prendrà totes les decisions necessàries per a la correcta realització de les proves selectives.
  
Durant tot el procés selectiu el tribunal resoldrà tots els dubtes que puguen sorgir sobre l'aplicació d'aquestes normes i decidirà què fer en els casos que no estiguen previstos.
  
El procediment d'actuació del tribunal s'ajustarà en tot moment al que disposa la llei 30/1992, de 26 de novembre, de Règim jurídic de les administracions públiques i del procediment administratiu comú.
  
10.5 El tribunal adoptarà les mesures necessàries perquè els aspirants amb minusvàlua tinguen les similars condicions per a la realització dels exercicis que la resta de participants. Per a qui les sol·licite en la forma que indica la base 3.4, es faran les adaptacions possibles per temps i mitjans.
  
10.6 Per a les comunicacions i qualsevol problema que puga sorgir, el tribunal tindrà la seu en la Gerència de la Universitat de València.
  
10.7 Els membres del tribunal d'aquestes proves tindran la categoria que per a aquests casos determine la legislació vigent.
  
10.8 El tribunal no podrà aprovar ni declarar que ha aprovat els exercicis selectius un nombre d'aspirants superior al nombre de places convocades. Qualsevol proposta d'aprovat que contravinga el que s'ha establert serà nul·la de ple dret.
  
10.9 El president del tribunal adoptarà les mesures oportunes per garantir que els exercicis de la fase d'oposició siguen corregits sense coneixement de la identitat dels aspirants, en aquells exercicis que siga procedent.
  
11. Recursos
  
La convocatòria, les seues bases i tots els actes administratius que es deriven d'aquesta i de les actuacions del tribunal, es podran impugnar en els casos i en la forma que estableix la llei 30/1992, de 26 de novembre, de Règim jurídic de les administracions públiques i del procediment administratiu comú.
  
València, 20 de maig de 1998.- El vicerector d'Organització Administrativa. Lluís Guia i Marín.
  
ANNEX I
  
SISTEMA SELECTIU
  
El sistema selectiu serà el d'oposició i constarà de cinc exercicis, quatre d'obligatoris i eliminatoris i un de voluntari de mèrits.
  
Primer exercici: Constarà de dues parts:
  
Primera part: Consistirà a resoldre un test de quatre respostes alternatives, de les quals només una serà la correcta, sobre les matèries que componen l'apartat C "Administració pública i legislació" del programa que figura a l'annex II d'aquesta convocatòria.
  
El tribunal fixarà la duració d'aquest exercici, tenint-ne en compte el contingut concret de la prova, amb la suficient antelació.
  
Aquesta part es qualificarà de 0 a 10 punts.
  
Els errors penalitzaran segons la següent fórmula:
  
 E
  
 A - -----
  
 d-1
  
 N= ------- x10
  
 n
  
d'on:
  
N= nota resultant
  
A= nombre d'encerts
  
E= nombre d'errors
  
d= nombre d'opcions per a cada pregunta
  
n= nombre de preguntes.
  
Segona part: Consistirà a redactar un assentament bibliogràfic amb classificació decimal universal i assignació d'encapçalament de matèries de quatre publicacions que podran ser monografies, publicacions periòdiques i materials especials en qualsevol dels idiomes de la Unió Europea i dels oficials de l'Estat espanyol, igual per a tots els opositors. La catalogació es farà d'acord amb l'esquema per a un segon nivell de descripció bibliogràfica.
  
Els opositors podran utilitzar les regles de catalogació vigents, les taules de classificació decimal universal i las llistes d'encapçalament de matèries per a biblioteques.
  
El temps màxim per realitzar aquesta part dels exercicis serà de dues hores i mitja.
  
Es qualificaran de 0 a 10 punts cada un dels assentaments bibliogràfics complets. La puntuació d'aquesta segona part serà la nota mitjana dels quatre assentaments.
  
El tribunal podrà convocar aquest exercici en una única sessió o en sessions separades.
  
La valoració global del primer exercici serà la suma de l'obtinguda en cada una de les parts. Per superar-les, hi haurà prou a obtenir almenys 10 punts entre ambdues i no haver estat qualificat en menys d'un 4 en cap d'elles.
  
Segon exercici: Consistirà a traduir, amb diccionari, un text en francès o anglès relatiu a biblioteques.
  
El temps màxim per realitzar l'exercici serà de dues hores. L'idioma triat s'haurà d'haver fer constar en la sol·licitud de participació en les proves selectives.
  
Es qualificarà de 0 a 10 punts i, per superar-lo, caldrà obtenir almenys 5 punts.
  
Tercer exercici: Consistirà a desenvolupar per escrit dos temes elegits entre quatre que el tribunal proposarà i que hauran estat triats a l'atzar entre els que consten en els apartats A i B del programa que figura a l'annex II d'aquesta convocatòria. En cap cas els temes proposats seran tots del mateix apartat.
  
El temps màxim per realitzar aquest exercici serà de tres hores. Acabada la prova, els exercicis seran introduïts en un sobre tancat i quedaran sota la custòdia del tribunal qualificador, el qual cridarà un per un els opositors per a la lectura pública del tema desenvolupat. El tribunal anunciarà el lloc, data i hora de la lectura d'aquest exercici amb la suficient antelació.
  
Es qualificarà de 0 a 10 punts cada un dels temes. Per aprovar, caldrà obtenir almenys 10 punts entre ambdós i no haver estat qualificat amb 0 punts en cap dels temes.
  
Quart exercici: pràctic. Consistirà a fer una recerca bibliogràfica, per a la qual es faran servir recursos impresos i/o automatitzats (catàlegs, CD-rom, Internet), sobre un tema concret que proposarà el tribunal.
  
El tribunal fixarà la duració d'aquest exercici, tenint-ne en compte el contingut concret de la prova, amb la suficient antelació.
  
Es qualificarà de 0 a 10 punts i, per aprovar, caldrà obtenir almenys 5 punts.
  
Acabat aquest exercici, es farà pública la llista definitiva dels aprovats en els exercicis obligatoris, el nombre dels quals haurà de ser necessàriament igual al de places convocades. En cas d'empat entre aspirants, l'ordre s'establirà en atenció, en primer lloc, a la puntuació obtinguda en el tercer exercici i, en segon lloc, a l'obtinguda en el quart o en el tercer, si cal. Si, tot i així, encara continua l'empat, es resoldrà mitjançant un sorteig.
  
Cinquè exercici: voluntari i de mèrits
  
El compondran tres parts, dos d'obligatòries i una de voluntària.
  
Primera part. Obligatòria. Tindrà com a objecte valorar el coneixement de valencià dels aspirants.
  
El tribunal fixarà el contingut i el temps de realització amb la suficient antelació.
  
Es valorarà de 0 a 5 punts.
  
Segona part: Voluntària. Tindrà com a objecte valorar el coneixement d'un o de diversos idiomes entre els següents: anglès, alemany, francès o italià, segons les opcions manifestades en l'imprès de sol·licitud. Aquest idioma no podrà coincidir amb el que s'haja triat en el segon exercici.
  
El tribunal fixarà el contingut i el temps de realització amb la suficient antelació.
  
Es valorarà de 0 a 3 punts (1 punt màxim per cada idioma triat)
  
Tercera part. Obligatòria. Consistirà en una entrevista amb el tribunal basada en l'organització de la Universitat i, concretament, de les seues biblioteques.
  
Es valorarà de 0 a 5 punts.
  
ANNEX II
  
TEMARI
  
A.- Biblioteconomia i documentació
  
1. Les biblioteques i els seus serveis: concepte, classes i funció.
  
2. Els centres nacionals de serveis bibliotecaris i les biblioteques nacionals: concepte i funció.
  
3. Les biblioteques públiques: concepte i funció.
  
4. Les biblioteques universitàries: concepte i funció.
  
5. Les biblioteques especialitzades i els centres de documentació: concepte i fins, semblances i diferències.
  
6. Les biblioteques de la Comunitat Valenciana. La Biblioteca Universitària de València.
  
7. Selecció i adquisició de publicacions.
  
8. Procés tècnic de les publicacions. Procediments manuals i automatitzats.
  
9. Instal·lació, equipament i normes de seguretat de les biblioteques. Conservació del material bibliogràfic.
  
10. Principals sistemes de classificació bibliogràfica: la CDU.
  
11. Descriptors i encapçalament de matèria: concepte, funció i diferències.
  
12. Anàlisi documental i llenguatges documentals.
  
13. El thesaurus: concepte, elements, elaboració i manteniment.
  
14. Resums: tipus i normes per elaborar-los.
  
15. La formació d'usuaris; informació bibliogràfica, difusió selectiva de la informació.
  
16. Préstec individual, col·lectiu, interbibliotecari i internacional. Serveis d'extensió bibliotecària.
  
17. La cooperació bibliotecària. Sistemes i xarxes de biblioteques.
  
18. Las noves tecnologies de la informació i la seua aplicació als serveis bibliotecaris i als centres de documentació.
  
19. Organitzacions internacionals al servei de les biblioteques i dels centres de documentació: IFLA, FID, ISO. La cooperació internacional. El programa UNISIST.
  
B.- Bibliografia, arxivística
  
1. Definició o objectius de la bibliografia. Estat actual: el programa CBU.
  
2. La normalització de la identificació bibliogràfica: les ISBD, l'ISBN i l'ISSN.
  
3. Conceptes, fins i problemes d'elaboració de les bibliografies de bibliografies, de les bibliografies generals i de les bibliografies especialitzades.
  
4. Concepte, fins i problemes d'elaboració de les bibliografies nacionals. Fonts bibliogràfiques per a una bibliografia valenciana.
  
5. Concepte, fins i problemes d'elaboració de les bibliografies de publicacions periòdiques i de les bibliografies de publicacions oficials.
  
6. Informació bibliogràfica i recuperació de la informació. Procediments manuals i automatitzats. DSI.
  
7. Els catàlegs col·lectius: conceptes, fins i problemes d'elaboració.
  
8. Concepte i funció de l'arxiu. Classes d'arxius.
  
9. Concepte i valor dels documents. Classificació i ordenació.
  
10. Instruments de descripció: guies, índexs, registres, inventaris i catàlegs.
  
11. Els principals arxius d'Espanya. L'Arxiu de la Corona d'Aragó.
  
12. Els arxius de la Comunitat Valenciana. L'Arxiu del Regne.
  
13. Els arxius universitaris.
  
C. Administració pública i legislació
  
1. La Constitució espanyola de 1978.Estructura i contingut. El Tribunal Constitucional. El Defensor del Poble. La reforma de la Constitució. El poder legislatiu de l'Estat. El poder executiu. El poder judicial. El govern i l'Administració. Control polític del govern.
  
2. L'Estat i les comunitats autònomes. L'Estatut d'Autonomia de la Comunitat Valenciana. Institucions.
  
3. El personal funcionari de Administració i Serveis de la Universitat de València. Text refós de la Llei de la funció pública valenciana. Adquisició i pèrdua de la condició de funcionari. Situacions administratives. Accés, promoció i carrera administrativa. Provisió de llocs de treball. Permisos i llicències.
  
4. Altre personal al servei de la Universitat de València. El personal laboral: II Conveni col·lectiu de les universitats públiques de la Comunitat Valenciana. El personal docent i investigador de les universitats públiques. Règim jurídic del professorat universitari.
  
5. La Llei d'incompatibilitats del personal al servei de l'administració pública.
  
6. La Llei de règim jurídic de les administracions públiques i procediment administratiu comú. El procediment administratiu. Fases. Acabament. Recursos en via administrativa.
  
7. L'atenció al públic: acollida i informació a l'administrat. Els drets dels ciutadans davant l'administració. Els serveis d'informació. Reclamacions, queixes, peticions.
  
8.El pressupost de la Universitat de València. El cicle pressupostari. Ordenació de la despesa i del pagament. Documents comptables que hi intervenen. Liquidació del pressupost.
  
9. La Universitat com a servei públic. La Llei de reforma universitària. Especial atenció a l'autonomia universitària i els seus límits. El Consell d'Universitats.
  
10. La Universitat de València. Naturalesa, fins i estructura. Òrgans col·legiats i unipersonals de govern.
  
11. L'administració cultural espanyola. La Direcció General del Llibre i Biblioteques del Ministeri de Cultura i de la Conselleria d'Educació i Cultura de la Generalitat Valenciana. L'organització bibliotecària espanyola. Competències de les administracions públiques.
  
12. La legislació general i de la Comunitat Valenciana sobre el patrimoni artístic, bibliogràfic i documental.
  
13. Els drets d'autor. Els convenis internacionals i la legislació espanyola.
  
ANNEX III
  
Oficines bancàries
  
Banco Mapfre, OP, carrer del General Elío, 2, 46497 València
  
Banco Mapfre, El Grau, carrer de la Reina, 22, 46778 València
  
Banco Mapfre, Carrer de Guillem de Castro, 66, 46184 València
  
Banco Mapfre, Pg. de l'Albereda, 35, 46784 València
  
Banco Mapfre, Av. de Blasco Ibáñez, 2, 46547 Mislata
  
Banco Mapfre, Av. del País Valencià, 106, 46316 Torrent
  
Banco Mapfre, Carrer de Benicanena, 55, 46334 Gandia
  
Banco Mapfre, Av. del Doctor Palos, núm. 1, 46386 Sagunt
  
ANNEX IV
  
Tribunal qualificador
  
Titular
  
President: El rector o persona que delegue.
  
Vocals:
  
- Dos representants de la Universitat designats pel rector, del mateix grup de titulació o superior.
  
- Un funcionari del mateix grup o superior, elegit per sorteig entre el PAS de la Universitat.
  
- Un funcionari d'una altra administració pública del mateix grup o superior, nomenat pel rector a proposta d'aquella.
  
- Un membre de la Comissió de PAS del mateix grup que les vacants que s'hagen de cobrir, designat per la Comissió.
  
- Un membre de la Junta de Personal, amb veu però sense vot.
  
El vocal més jove amb veu i vot del tribunal, entre els que pertanguen a la comunitat universitària, serà el secretari del tribunal.
  
Tots els membres del tribunal amb veu i vot seran d'un grup igual o superior al de les places objecte d'aquesta convocatòria.